Zbor

Sjećam se kada sam prvi puta došla u školu. Bilo je to jedno jako neobično i uzbudljivo iskustvo za mene.

Sjećam se i dana kada je profesorica Ljerka došla u moj razred da ispita učenike i odabere koji bi išli na zbor. Donijela je svoju blok flautu i rekla nam svima da otpjevamo svoje ime tim jednim tonom. Bila sam izuzetno sretna kada je mene odabrala. Isprva je u zboru bilo mnogo dečki, ali su svi s vremenom otišli ili zbog ponašanja ili zbog nestrpljenja. Na kraju smo bile samo cure. Bilo nam je predivno. Prva godina mog školovanja i zbora prošla je predivno.

Sljedeće godine nam je profesorica Ljerka predstavila novu, mladu profesoricu glazbenog i, naravno, novu voditeljicu zbora. To je bila profesorica Dijana. Odmah mi se svidjela. Tada su moje najmilije godine u zboru počele. Prva sjećanja zbora s novom profesoricom malo su mi u magli, ali onoj magli koja nije siva nego je u boji. Najsretnije trenutke u svom životu provodila sam u Varaždinu na natjecanjima. Tamo sam ujedno provodila i svoje najstresnije trenutke. Sva ta iščekivanja i napetost zauvijek ću pamtiti. Ona su UVIJEK završila tako da bi naš zbor osvojio prvo mjesto. Svi smo bili presretni.

S vremenom se zbor podijelio na dva dijela: veliki i mali. Ništa se nije promijenilo, i dalje smo osvajali prva mjesta. Zaista mi je sve to urezano pod odjeljak u mozgu pod nazivom: najsretniji trenutci. Na natjecanjima, kao i na probama, bilo nam je zaista zabavno. Toliko smijeha, veselja, radosti, ali i napetosti oko natjecanja mislim da nikada neću doživjeti u takvom obilju.

Zauvijek ću pamtiti zbor i sva iskustva koja sam stekla jer je on oblikovao najbolje godine mog života i dao mi uspomene s kojima se ne baš svatko može pohvaliti.

Lara Višnjić 8.b